**無形書院 經典會讀 資料**

### 金匱真言論篇第四

**黃帝問曰：“天有八風，經有五風，何謂？”**

**岐伯對曰：“八風發邪，以爲經風，觸五藏，邪氣發病。所謂得四時之勝者，春勝長夏，長夏勝冬，冬勝夏，夏勝秋，秋勝春，所謂四時之勝也。**

**“東風生於春，病在肝，俞在頸項。南風生於夏，病在心，俞在胷肋。西風生於秋，病在肺，俞在肩背。北風生於冬，病在腎，俞在腰股。中央爲土，病在脾，俞在脊。故春氣者，病在頭；夏氣者，病在藏；秋氣者，病在肩背；冬氣者，病在四支。故春善病鼽衄，仲夏善病胷脅，長夏善病洞泄寒中，秋善病風瘧，冬善痺厥。故冬不按蹻，春不鼽衄，春不病頸項，仲夏不病胷肋，長夏不病洞泄寒中，秋不病風瘧，冬不病痺厥，飧泄而汗出也。**

**“夫精者，身之本也。故藏於精者，春不病溫。夏暑汗不出者，秋成風瘧，此平人脉法也。故曰：隂中有隂，陽中有陽。平旦至日中，天之陽，陽中之陽也；日中至黃昏，天之陽，陽中之隂也；合夜至雞鳴，天之隂，隂中之隂也；雞鳴至平旦，天之隂，隂中之陽也。故人亦應之，夫言人之隂陽，則外爲陽，內爲隂。言人身之隂陽，則背爲陽，腹爲隂。言人身之藏府中隂陽，則藏者爲隂，腑者爲陽。肝、心、脾、肺、腎五藏皆爲隂，膽、胃、大腸、小腸、膀胱、三焦六府皆爲陽。**

**“所以欲知隂中之隂、陽中之陽者，何也？爲冬病在隂，夏病在陽，春病在隂，秋病在陽，皆視其所在，爲施鍼石也。故背爲陽，陽中之陽，心也。背爲陽，陽中之隂，肺也。腹爲隂，隂中之隂，腎也。腹爲隂，隂中之陽，肝也。腹爲隂，隂中之至隂，脾也。此皆隂陽、表裏、內外、雌雄相輸應也，故以應天之隂陽也。”**

**帝曰：“五藏應四時，各有收受乎？”**

**岐伯曰：“有。**

**“東方青色，入通於肝，開竅於目，藏精於肝，其病發驚駭，其味酸，其類草木，其畜雞，其穀麥，其應四時，上爲歲星，是以春氣在頭也，其音角，其數八，是以知病之在筋也，其臭臊。**

**“南方赤色，入通於心，開竅於耳，藏精於心，故病在五藏，其味苦，其類火，其畜羊，其穀黍，其應四時，上爲熒惑星，是以知病之在脉也，其音徵，其數七，其臭焦。**

**“中央黃色，入通於脾，開竅於口，藏精於脾，故病在舌本，其味甘，其類土，其畜牛，其穀稷，其應四時，上爲鎮星，是以知病之在肉也，其音宮，其數五，其臭香。**

**“西方白色，入通於肺，開竅於鼻，藏精於肺，故病在背，其味辛，其類金，其畜馬，其穀稻，其應四時，上爲太白星，是以知病之在皮毛也，其音商，其數九，其臭腥。**

**“北方黑色，入通於腎，開竅於二隂，藏精於腎，故病在谿。其味鹹，其類水，其畜彘，其穀豆，其應四時，上爲辰星。是以知病之在骨也。其音羽，其數六，其臭腐。**

**“故善爲脉者，謹察五藏六府，一逆一從，隂陽表裏，雌雄之紀，藏之心意，合心於精。非其人勿教，非其真勿授，是謂得道。”**